ଆଧୁନିକ ଓଡ଼ିଆ କାବ୍ୟଧାରାକୁ ଔପନିବେଶିକ ମାନସିକତାର ଅନ୍ଧଗଳିରୁ ଉଦୀୟମାନ ଅଗ୍ନିଯୁଗର ଉତ୍ତରଣ ପର୍ବରେ ଉପନୀତ କରାଇବା ଦିଗରେ କତିପୟ କାବ୍ୟକାରମାନଙ୍କ ମଧ୍ୟରେ କବି ବ୍ରଜନାଥ ରଥ(୧୯୩୬-୨୦୧୪) ଜଣେ ସାର୍ଥକ ସ୍ରଷ୍ଟା। ଦେଶ, ଜାତି ଓ ସାଧାରଣ ଲୋକମାନଙ୍କ ପାଇଁ ସାଲିସ୍ବିହୀନ ସାରସ୍ୱତ ସାଧନା ପାଇଁ ସେ ଚିର ସ୍ମରଣୀୟ। ତାଙ୍କର କବିତା ସଙ୍କଳନ ମଧ୍ୟରେ 'ମରୁଗୋଲାପ', 'ନିଜସ୍ୱ ସଙ୍କଳ୍ପ' , 'ମନର ମାନଚିତ୍ର','ଲଘୁ ଶତକ' , 'ସମୟର ଶବ୍ଦଲିପି', 'ଏକା ଏକା ଏକପଦୀ' ଆଦି ଅନ୍ୟତମ। ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର, ଅତିବଡ଼ି ଜଗନ୍ନାଥ ଦାସ ପୁରସ୍କାର, ଦକ୍ଷିଣ କୋରିଆ ଦ୍ୱାରା ପ୍ରଦତ୍ତ ସ୍ୱତନ୍ତ୍ର ସମ୍ମାନ ଆଦି ସମେତ ଏକାଧିକ ସମ୍ମାନ ଓ ପୁରସ୍କାର ଦ୍ୱାରା ସମ୍ବର୍ଦ୍ଧିତ ହୋଇଥିବା କବି ବ୍ରଜନାଥ ରଥ ଶାଣିତ ଓ ସ୍ପଷ୍ଟବାଦୀ ରଚନା ପାଇଁ ପରିଚିତ ଥିଲେ।
